U-I-201/00
Natisni
Opravilna št.:
U-I-201/00
Datum odločitve:
21. 9. 2000
Objavljeno:
OdlUS IX, 217
ECLI:
ECLI:SI:USRS:2000:U.I.201.00
Akt:
Zakon o pospeševanju turizma (Uradni list RS, št. 57/98) (ZPT), 3. in 7. odst. 3., 1. odst. 11., 1. in 2. odst. 20., 46. čl.

Odlok o ustanovitvi Javnega gospodarskega zavoda za turizem Maribor (Medobčinski uradni vestnik Štajerske in Koroške, št. 5/2000), 1. odst. 2., 2. in 4. odst. 13. čl.
Izrek:
Pobuda za začetek postopka za oceno ustavnosti tretjega in sedmega odstavka 3. člena, prvega odstavka 11. člena, prvega in drugega odstavka 20. člena in 46. člena Zakona o pospeševanju turizma (Uradni list RS, št. 57/98) in za oceno ustavnosti in zakonitosti prvega odstavka 2. člena ter drugega in četrtega odstavka 13. člena Odloka o ustanovitvi Javnega gospodarskega zavoda za turizem Maribor (Medobčinski uradni vestnik Štajerske in Koroške, št. 5/2000) se zavrže.
Evidenčni stavek:
Ustavno sodišče je zavrglo pobudo pobudnice, ki je politična stranka, ker ta ne izkazuje lastnega neposrednega pravnega interesa za izpodbijanje določb Zakona o pospeševanju turizma in Odloka o ustanovitvi Javnega gospodarskega zavoda za turizem Maribor.
Geslo:
Politična stranka, kot vlagatelj pred ustavnim sodiščem. (Lastni, neposredni) pravni interes kot procesni pogoj za začetek postopka pred Ustavnim sodiščem na podlagi pobude.
Turizem, pospeševanje turizma.
Društva, organizacije, obvezno članstvo.
Društva, organizacije, obvezna članarina, prisilna izterjava.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Neodvisna lista za Maribor
Datum vloge:
12. 7. 2000
Vrsta odločitve:
sklep
Vrsta rešitve:
zavrženje
Dokument:
US20354
U-I-201/00
21. 9. 2000
S K L E P
Ustavno sodišče je v postopku za preizkus pobude politične stranke Neodvisne liste za Maribor, Maribor, na seji dne 21. septembra 2000
s k l e n i l o:
Pobuda za začetek postopka za oceno ustavnosti tretjega in sedmega odstavka 3. člena, prvega odstavka 11. člena, prvega in drugega odstavka 20. člena in 46. člena Zakona o pospeševanju turizma (Uradni list RS, št. 57/98) in za oceno ustavnosti in zakonitosti prvega odstavka 2. člena ter drugega in četrtega odstavka 13. člena Odloka o ustanovitvi Javnega gospodarskega zavoda za turizem Maribor (Medobčinski uradni vestnik Štajerske in Koroške, št. 5/2000) se zavrže.
O b r a z l o ž i t e v
1. Pobudnica izpodbija v izreku navedene določbe Zakona o pospeševanju turizma (v nadaljevanju: ZPT) in Odloka o ustanovitvi Javnega gospodarskega zavoda za turizem Maribor (v nadaljevanju: Odlok). Za pobudnico je sporno, da ZPT predpisuje obvezno članstvo v lokalnih turističnih organizacijah (v nadaljevanju: LTO) z obveznim plačevanjem članarine. V primeru neplačila članarine je predpisana tudi njena prisilna izterjava po predpisih o prisilni izterjavi davkov in denarna kazen. Ob tem naj bi bile vprašljive tudi članske pravice članov LTO, zakonsko naj bi bile urejene namreč le pravice ustanoviteljev.
Smiselno navaja, da izpodbijana ureditev neposredno posega v pravni položaj članov LTO, ki so tudi zavezanci za plačilo članarine.
2. Izpodbijane določbe ZPT in Odloka naj bi bile v neskladju z 2., 14., 15., 42. in 43. členom Ustave. Odlok naj bi bil poleg tega tudi nezakonit (v neskladju z ZPT) v delu, kolikor omogoča drugim fizičnim in pravnim osebam, da s soglasjem ustanovitelja (Mestna občina Maribor) postanejo soustanovitelji zavoda.
Pobudnica predlaga zadržanje izvrševanja določb ZPT, ki omogočajo prisilno izterjavo članarine po davčnih predpisih.
3. Po drugem odstavku 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Pravni interes za vložitev pobude je podan, če izpodbijani akt neposredno posega v pobudnikove pravice, pravne interese oziroma pravni položaj (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS).
Pobudnik mora torej izkazati, da bi razveljavitev oziroma odprava ali ugotovitev neustavnosti izpodbijanega akta privedla do spremembe v njegovem pravnem položaju.
4. Po tretjem odstavku 3. člena ZPT so člani LTO pravne osebe in podjetniki posamezniki, katerih dejavnost je neposredno povezana s turizmom, ter sobodajalci in tisti kmetje, ki opravljajo gostinsko dejavnost. Po četrtem odstavku 3. člena ZPT je članstvo v LTO obvezno za osebe iz prejšnjega odstavka, ki imajo v občini svoj sedež, poslovno enoto ali drugo obliko registrirane dejavnosti in opravljajo s turizmom neposredno povezano dejavnost. Prvi odstavek 10. člena Odloka, ki določa članstvo zavoda, zgolj sledi navedeni zakonski ureditvi.
Politične stranke niso subjekti, na katere se nanaša predpisano obvezno članstvo v LTO (oziroma v zavodu). Glede na navedeno pobudnica, ki je politična stranka, ne izkazuje lastnega neposrednega pravnega interesa za izpodbijanje v izreku navedenih določb ZPT in Odloka. Zato je bilo njeno pobudo treba zavreči že iz tega razloga.
5. Ker je Ustavno sodišče pobudo za začetek postopka za oceno ustavnosti zavrglo, ni bilo treba odločati o predlogu za zadržanje izvrševanja.
6. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen